Vier vas oor Woolworths-betogingArgieffoto Vier mense is in Claremont, Kaapstad in hegtenis geneem nadat hulle betoog het as deel van ŉ veldtog om Woolworths te boikot. Lt.kol. Andre Traut, woordvoerder van die polisie, het gesê drie mans en ŉ vrou is Saterdag in hegtenis geneem op aanklag van intimidasie, betreding en die oortreding van ŉ hofbevel. Erwin Arrison, voorsitter van die National Coalition for Palestine (NC4P), het gesê vier lede van die Action Forum for Palestine (AF4P), is tydens ŉ nie-gewelddadige betoging by die Woolworths-winkel in die Cavendish-winkelsentrum in hegtenis geneem. “Volgens berigte het Woolworths die Suid-Afrikaanse Polisiediens ontbied om die #BoycottWoolworths-aktiviste in hegtenis te neem. Woolworths het hulle valslik daarvan beskuldig dat hulle lede van die Boycott, Divestment and Sanctions in South Africa (BDS) is en dat hulle ŉ hofbevel oortree het,” het Arrison gesê. Volgens Arrison is die vier egter nie lede van BDS nie. “BDS het ingestem om te goeder trou nie in Woolworths-winkels te betoog nie weens die hofbevel. Die hofbevel is egter nie van toepassing op ander organisasies wat nie deel is van BDS nie.” Volgens Arrison word daar ŉ nagwaak buite Claremont-polisiestasie gehou in solidariteit met die vier mense wat in hegtenis geneem is. Die veldtog om Woolworths te boikot gaan oor die groep se voortgesette handel met Israel ná die uitbreek van die oorlog in Gasa.